Enamasti on ühes valdkonnas mõisted omavahel ühel või teisel moel seotud. Näiteks võib olla, et üks mõiste on üldisem (nt tool) ja hõlmab teist (nt tugitool). Ekilexis saate neid seoseid näidata.
Et Ekilexis kirjetevahelisi seoseid luua, saate kasutada tähenduse seose funktsiooni. Kahe kirje vahel saab märkida nii täpsemaid seoseliike (nt ülem- või alammõiste või antonüüm) kui ka üldist seost (tähenduse seos), seoseliiki täpsustamata. Kui mõiste on seotud mitme teise mõistega, saab luua ka mitu tähenduse seost.
NB! Seoseid saab luua vaid enda terminibaasi kirjete vahel. St kui soovite näiteks näidata, et mõiste ükssarvik on seotud mõistega idufirma, peate olema nende mõlema kohta oma terminibaasi kirjed loonud.
1. Klõpsake mõisteplokis (st kõige ülemises plokis, kus paiknevad ka seletused) paremal asuva plussmärgi peale.
2. Valige avaneva akna rippmenüüst "Tähenduse seos".
3. Otsige termini järgi seotud kirjet ja looge sellega seos järgmiselt.
Trükkige avanevas aknas esimesele väljale termin, mille kirjega soovite seost luua, ja vajutage "Otsi". Alumises näites paiknen ise kirjes ükssarvik ja soovin luua seost kirjega idufirma. Valige rippmenüüst "Vali väärtus" soovitud seoseliik. Näites valin üldise seoseliigi: "seotud (tähendus/mõiste)". NB! Vältige seoseid, mille järel on kirjas "kakskeelses" ja "võrdle". Need on EKI leksikograafide töövahendid. Tehke linnuke leitud (sobiva) kirje juurde. Juhul kui vastuseks tuleb mitu mõistekirjet, veenduge, et teete linnukese enda terminibaasi kirje juurde (termini kõrval väikses kirjas on teie terminibaasi lühikood, näites "kce", mis tähistab Katsebaasi). Vajutage "Lisa valitud seosed".
4. Nüüd näete, et mõisteplokis on lisatud seos näha. Kui klõpsate sinisel kirjal, jõuate seotud mõistekirjesse. Seosed on teie kirje juures näha ka Sõnaveebis.